Ualſcheloſer minne kraft
Ualſcheloſer minne kraft·
trage ich einem wibe·
ſtille vn̄ âne ir wiſſent manige ſtunt·
da bi tůt mich kumber haft·
an můte vnd an libe·
das ich irs nit tar gemachen kunt·
ſi iſt der eren alſe riche gar·
vn̄ hat ir ſo wunder·
das mich das tůt under·
ſo das ich genenden nit getar·

Dannoch iſt ein ander not·
das ich der engelde·
ſoͤlher voꝛchte wirt ich niem̾  vri·
das ir lieblich munt ſo rot·
mich vs zoꝛne melde·
ſwie guͤtlich er doch geſtellet ſi·
ſecht dv́ voꝛchte tůt mich ǒch verzagē·
das ſi nit wirt inne·
miner ſteten minne
die ich ir lange tǒgen habe getragen·

Alſus iſt dv́ liebe mir·
ſunder valſch mit trúwen·
lieb das ſis nit weis noch nie bewant·
diſe liebe wil ich ir
iemer gerne núwen·
was danne iſt min liebe ir nit bekant·
vn̄ ob mir dar vmbe we geſchicht·
dulde ich da vō ſmerzen·
libes vn̄ herzen
doch minne ich ſi deſte minre nicht

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse